**Informatīvais ziņojums**

**„Par projekta „Latvijas romu platforma V” īstenošanu**

**Eiropas Savienības programmas „Tiesības, vienlīdzība un pilsonība” ietvaros”**

Informatīvais ziņojums „Par projekta „Latvijas romu platforma V” īstenošanu Eiropas Savienības programmas „Tiesības, vienlīdzība un pilsonība” ietvaros” sagatavots pēc Kultūras ministrijas iniciatīvas, lai Kultūras ministrijai rastu nepieciešamo līdzfinansējumu un priekšfinansējumu Eiropas Savienības (turpmāk – ES) programmas „Tiesības, vienlīdzība un pilsonība” (turpmāk – ES programma) projektu konkursa „Ierobežotais projektu konkurss nacionālo romu platformu atbalstam” („Restricted call for proposals to support National Roma platforms”) (REC-RDIS-NRCP-AG-2019) (turpmāk – projektu konkurss) ietvaros atbalstītā projekta „Latvijas romu platforma V” (turpmāk – projekts) īstenošanai. Projekts ir iepriekšēja projekta „Latvijas romu platforma I: dialogs, sadarbība un iesaistīšana” (2016.gada 14.jūnija līgums Nr.JUST/2015/RDIS/AG/NRP2/ 8793), projekta „Latvijas romu platforma II: dialogs, līdzdalība un savstarpēja mācīšanās” (2017.gada 22.jūnija līgums Nr.763963 – NRP2-LV), projekta „Latvijas romu platforma III: sadarbības un līdzdalības veicināšana” (2018.gada 13.jūlija līgums Nr.792550-NRP3-LV) un projekta „Latvijas romu platforma IV” (2019.gada 19.jūlija līgums Nr.856468-NRP4-LV) turpinājums.

Projekta nepieciešamības pamatojums:

Saskaņā ar Eiropas Parlamenta un Padomes 2013.gada 17.decembra regulas Nr.1381/2013, ar ko izveido programmu „Tiesības, vienlīdzība un pilsonība” laikposmam no 2014.gada līdz 2020.gadam, 3.pantu programmas vispārīgais mērķis ir veicināt tādas telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas Līgumā par ES, Līgumā par ES darbību, ES Pamattiesību hartā un starptautiskajās konvencijās, kurām ES ir pievienojusies. Saskaņā ar minētās regulas 4. panta 1. punkta „e” apakšpunktu programma paredz novērst un apkarot visa veida vardarbību pret bērniem, jauniešiem un sievietēm, kā arī vardarbību pret citām riska grupām, it īpaši tuvinieku vardarbības riska grupām, un aizsargāt no šādas vardarbības cietušos.

Atbilstoši 2018.gada 29.novembra Eiropas Komisijas (turpmāk – EK) Īstenošanas lēmuma par programmas „Tiesības, vienlīdzība un pilsonība” finansēšanu un darba programmas 2019.gadam pieņemšanu Nr. C(2018) 7916 3.2.1.apakšpunkta „Uzaicinājums iesniegt priekšlikumus, lai veicinātu nediskriminācijas principa efektīvu īstenošanu” („Call for proposals to promote the effective implementation of the principle of non-discrimination”)6.prioritātei „Atbalsts Nacionālajiem romu kontaktpunktiem nacionālo romu platformu attīstībai”(„Supporting National Roma Contact Points on national Roma platforms”), 2019.gada 31.janvārī EK iniciēja programmas ietvaros ierobežotu projektu konkursu, lai ar nacionālo romu platformu palīdzību, kuras pārvalda par romu integrācijas politikas koordināciju atbildīgās valsts iestādes ES dalībvalstīs, veicināt un uzlabot dialogu, savstarpēju mācīšanos, sadarbību un labās prakses apmaiņu starp visām romu integrācijas politikas īstenošanā iesaistītajām pusēm – romu pilsoniskās sabiedrības pārstāvjiem, īpaši romu jauniešiem un sievietēm, valsts pārvaldi, pašvaldību speciālistiem, sociālajiem partneriem un ekspertiem. Turklāt dalībvalstīm ir iespēja arī attīstīt savstarpēju sadarbību un labās prakses apmaiņu, lai padarītu nacionālās romu platformas darbību efektīvāku, īpaši vietējā līmenī, uzlabojot romu vienlīdzīgu piekļuvi vispārējiem pakalpojumiem un iesaistīto pušu līdzdalību lēmumu pieņemšanā jautājumos par romu integrāciju.

Nacionālās romu platformas nav jāuzskata par vienreizēju notikumu, bet par nepārtrauktu procesu, kurā iesaistītās puses cieši sadarbojas ar mērķi labāk integrēt romus sabiedrībā, īstenojot nacionālo romu integrācijas politiku. Platformas mērķis arī ir Nacionālā romu kontaktpunktu stiprināšana un iesaistīto pušu atbildības stiprināšana, kā arī īstenotās politikas procesa caurspīdīguma nodrošināšana. Platformas aktivitātēm jāatbalsta procesi, lai stiprinātu partnerību visos līmeņos, tai skaitā valsts, reģionālo un vietējo institūciju un pilsoniskās sabiedrības organizāciju u.c. starpā, stiprinātu kopienu veidošanos starp romiem un ne-romiem. Platformas iekļaujamās aktivitātes:

1. pasākumi, lai būtu efektīva romu integrācijas politikā iesaistīto pušu līdzdalība Nacionālajā romu platformā, galveno uzmanību pievēršot romu integrācijas valsts stratēģiju īstenošanai un uzraudzībai;
2. sanāksmes, darba grupas, semināri un citi pasākumi valsts, reģionālā vai vietējā līmenī, lai apspriestu romu izglītības, nodarbinātības, veselības, mājokļa un pašreprezentācijas jautājumus;
3. nacionālās romu integrācijas politikas pasākumu novērtēšana un pārskatīšana, efektīvas prakses apmaiņa un nodošana vietējā līmenī;
4. pieredzes apmaiņa starp dažādām nacionālajām romu platformām, lai veicinātu politikas apguvi un labas prakses apmaiņu.

EK piešķirtais finansējums vienam projektam nevar pārsniegt 90% no kopējiem projekta izdevumiem. Projekta maksimāla summa nepārsniedz 65 000 *euro*.

EK administrē šo projektu konkursu, izsludinot ierobežotu projektu konkursu, izvērtējot projektu iesniegumus un uzraugot atbalstīto projektu īstenošanu. Pieteikties projektu konkursam varēja tikai EK Nacionālo romu kontaktpunktu tīklā iesaistītās ES dalībvalstu iestādēs, kuras nacionālajā līmenī ir atbildīgas par romu integrācijas politikas koordināciju.

Saskaņā ar Ministru kabineta 2003.gada 29.aprīļa noteikumu Nr.241 „Kultūras ministrijas nolikums” 5.1.6 apakšpunktu Kultūras ministrija īsteno valsts politiku sabiedrības integrācijas jomā un sekmē pilsoniskās sabiedrības attīstību un starpkultūru dialogu. Kultūras ministrija ir atbildīga par Nacionālās identitātes, pilsoniskās sabiedrības un integrācijas politikas īstenošanasplāna 2019. – 2020.gadam (apstiprināts ar Ministru kabineta 2018.gada 18.jūlija rīkojumu Nr.345) (turpmāk – īstenošanasplāns), kurā ir iekļauti arī pasākumi romu integrācijas veicināšanai, īstenošanu. Viens no īstenošanasplāna mērķiem ir veicināt iecietību un sociālās atstumtības riskam pakļauto grupu integrāciju sabiedrībā, kā arī šī mērķa sasniegšanai paredzētais1.3.3.pasākums ir atbalsts romu sociālajai iekļaušanai. Ņemot vērā minēto, Kultūras ministrija ir nacionālā institūcija, kas atbildīga par romu integrācijas politikas izstrādes un īstenošanas koordināciju, kā arī nacionālais romu kontaktpunkts EK tīklā. Romu integrācijas politikas pasākumi tiks iekļauti arī jaunajā attīstības plānošanas dokumentā pamatnostādņu projektā „Saliedētas sabiedrības pamatnostādnes 2021. – 2027.gadam” (uzdevums „Sekmēt sabiedrības sociāli atstumto (mazaizsargāto) grupu integrāciju un līdzdalību”), kuru Kultūras ministrija 2020.gadā izstrādā sadarbībā ar līdzatbildīgajām valsts iestādēm.

Ņemot vērā īstenošanasplānā paredzētos pasākumus romu integrācijas jomā, 2013.gada 9.decembra ES Padomes ieteikumu par efektīviem romu integrācijas pasākumiem dalībvalstīs, 2016.gada 8.decembra ES Padomes secinājumus par romu integrācijas procesa paātrināšanu, iepriekšējo Latvijas romu platformas sanāksmju un projektu pasākumu dalībnieku un ekspertu ieteikumus, kā arī izvērtējot programmas projektu konkursa noteikumus un vadlīnijas, Kultūras ministrija izstrādāja un iesniedza projekta pieteikumu, lai attīstītu iepriekšējos gados izveidoto Latvijas romu platformu, paredzot, ka projekta iesnieguma apstiprināšanas gadījumā tiks nodrošināts projektu konkursā noteiktais līdzfinansējums 10% un priekšapmaksa 20% apjomā, veicot līdzekļu pārdali normatīvajos aktos noteiktajā kārtībā no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai.”

Saskaņā ar Ministru kabineta 2019.gada 9.jūlija sēdes protokollēmuma (prot. Nr.32 56.§) „Informatīvais ziņojums „Par projekta "Latvijas romu platforma IV” īstenošanu Eiropas Savienības programmas „Tiesības, vienlīdzība un pilsonība” ietvaros” 4.punktu Kultūras ministrija pēc projekta „Latvijas romu platforma IV” īstenošanas (projekta īstenošanas termiņš – 2020.gada 30.jūlijs) iesniegs EK noslēguma ziņojumu un finanšu pārskatu un pēc EK atmaksātā valsts nodrošinātā priekšfinansējuma saņemšanas veiks tā atmaksu valsts budžetā.

Saskaņā ar EK Tiesiskuma un patērētāju ģenerāldirektorāta 2019.gada 24.oktobra aicinājuma vēstuli Nr.Ares(2019)6581130 par projekta izvērtēšanas rezultātiem un līguma slēgšanas iespējām (turpmāk – aicinājuma vēstule), projekts ir apstiprināts, un tādējādi ir radīta iespēja Latvijai turpināt īstenot aktivitātes, lai labāk koordinētu romu integrācijas politikas īstenošanu un attīstību, veicinot dialogu un sadarbību starp līdzatbildīgo ministriju un to aģentūru pārstāvjiem, pašvaldību un to iestāžu speciālistiem, romu tautības, t.sk. romu nevalstisko organizāciju pārstāvjiem, nevalstisko organizāciju ekspertiem, kas darbojas romu integrācijas jomā, kā arī sociālajiem partneriem.

EK aicinājuma vēstule ir pamats, lai sagatavotu visu nepieciešamo informāciju granta līguma slēgšanai starp EK un Kultūras ministriju projekta īstenošanai. Šai vēstulei ir rekomendējošs raksturs.

Projekta apraksts:

Projekta galvenais mērķis ir attīstīt un stiprināt Latvijas romu platformu kā Latvijas romu integrācijas politikas koordinācijas un īstenošanas atbalsta mehānismu valsts, reģionālā un vietējā līmenī, kā arī starptautiskajā līmenī, veicinot visu iesaistīto pušu savstarpēju sadarbību un pieredzes apmaiņu, kā arī romu, īpaši romu jauniešu un sieviešu iesaisti un līdzdalību pilsoniskās sabiedrības un starpkultūru dialoga attīstībā.

Projekta apakšmērķi ir:

1) veicināt sadarbību un dialogu starp romiem, vietējo pašvaldību, nozaru ministriju un to iestāžu pārstāvjiem, kā arī sociālajiem partneriem, uzlabojot romu piekļuvi vispārējiem pakalpojumiem un iespējām;

2) attīstīt sadarbību un paraugprakses apmaiņu starp Baltijas valstīm - Igauniju, Latviju un Lietuvu par romu integrāciju un sociālo iekļaušanu galvenajās jomās vietējā un reģionālā līmenī, īpaši koncentrējoties uz romu jauniešu un sieviešu līdzdalību un iesaistīšanos nacionālās romu integrācijas politikas pasākumu kopuma īstenošanā, lai stiprinātu kopienu veidošanos starp romiem un ne-romiem;

3) veicināt romu kopienas pārstāvju, īpaši romu jaunatnes un sieviešu darbības kapacitātes stiprināšanu, iespēju palielināšanu un efektīvu iesaistīšanos romu integrācijas politikas pasākumu kopuma īstenošanā;

4) attīstīt sadarbību un dialogu starp romu pārstāvjiem, valsts institūcijām un Eiropas organizācijām, kas nodarbojas ar romu jautājumiem, piemēram, Eiropas Romu mākslas un kultūras institūtu (ERIAC) un Pamattiesību aģentūru;

5) veicināt sabiedrības izpratni, jo īpaši romu integrācijas politikas īstenošanā iesaistīto personu izpratni par Latvijas romu kultūru, vēsturi un sociālo situāciju, kā arī popularizēt romu personu veiksmes stāstus plašākajā sabiedrībā.

Projektā paredzētie pasākumi:

1. Reģionālo ekspertu tīkla romu integrācijas jautājumos (izveidots ar Kultūras ministrijas 2014.gada 22.oktobra [rīkojumu Nr.5.1-1-264](http://www.km.gov.lv/lv/doc/nozaru/integracija/KMRik_2014_264.pdf)) pārstāvju un valsts atbildīgo iestāžu speciālistu tikšanās, lai apspriestu iepriekšējo labās prakses vizīšu rezultātus un turpmāku sadarbību, kā arī romu pieeju Eiropas Sociālā fonda (turpmāk – ESF) atbalsta pasākumiem;
2. atbalsta pasākumi romu mediatoriem, lai veicinātu labāku dialogu starp romu ģimenēm un pašvaldību iestādēm (skolām, sociālo dienestu, domes pārvaldi), kas iekļauj mediatoru darba pakalpojumu nodrošināšanu piecās Latvijas pašvaldībās (provizoriski Jelgavā, Rīgā, Valmierā, Ventspilī un Viļaka), pašapziņas uzlabošanas apmācības, darba rezultātu novērtēšanu, kā arī labās prakses apmaiņas semināru;
3. seminārs par romu skolotāju palīgu darbības prakses attīstību izglītības iestādēs, izmantojot ESF+ atbalsta programmas, sadarbībā ar Izglītības un zinātnes ministriju;
4. ikgadēja Latvijas romu platformas sanāksme, kurā reģionālo ekspertu tīkla un Romu integrācijas politikas īstenošanas konsultatīvās padomes locekļi, tostarp pārstāvji no romu pilsoniskās sabiedrības, apspriedīs esošās pieejas, metodes, kā arī iespējamos risinājumus un izaicinājumus, lai efektīvāk īstenotu un koordinētu romu integrācijas politiku nacionālajā līmenī;
5. atbalsts Latvijas romu aktīvo jauniešu dalībai romu līdzdalības veicināšanas darbnīcā Lietuvā, sadarbībā ar Jaunatnes starptautisko programmu aģentūru (kopā 7 romu jauniešiem, 3 dienas);
6. atbalsts Latvijas romu sieviešu dalībai romu sieviešu līdzdalības veicināšanas darbnīcā Lietuvā, sadarbībā ar nevalstisko organizāciju „Latvijas Sieviešu nevalstisko organizāciju sadarbības tīkls” (kopā 7 romu sievietēm, 2 dienas);
7. romu pilsoniskās sabiedrības stiprināšanas pasākumi, t.sk. atbalsts reģionālo romu nevalstisko organizāciju pārstāvju dalībai Romu integrācijas politikas īstenošanas konsultatīvā padomē, nodrošinot ceļa izdevumus; angļu valodas un kapacitātes celšanas kursi trīs romu aktīvistiem un projektu asistentam, lai veicinātu to līdzdalības iespējas;
8. anti-čigānisma pasākumi plašākai sabiedrībai, t.sk. piecu romu pozitīvo dzīves stāstu popularizēšana sociālajos medijos un Latvijas radio, lai veicinātu pozitīvu sabiedrības izpratni par Latvijas romiem; kā arī informatīvā materiāla par Latvijas romu kultūras mantojumu (par romu dzejnieka un muzikanta Sando Rudeviča dzīvi un daiļradi) izveide, tulkošana un izdošana, kā arī šī materiālā prezentācija plašākajai publikai;
9. seminārs par sensitīvo etnisko datu vākšanu un izmantošanu politikas plānošanai un rezultātu izvērtēšanai ar ES Pamattiesību aģentūras eksperta dalību;
10. tikšanās ar Eiropas romu mākslas un kultūras institūta (ERIAC) pārstāvjiem par turpmākas sadarbības attīstību starp Latvijas, Lietuvas un Igaunijas romu NVO un aktīvistiem.

Kopumā, īstenojot projektu, plānots tieši iesaistīt 146 valsts pārvaldes pārstāvjus, t.sk. 93 pašvaldību speciālistus, 53 ministriju un to iestāžu pārstāvjus, kā arī 91 romu pārstāvjus, 4 pārstāvjus no ne-romu nevalstiskajām organizācijām, 10 citu ES dalībvalstu un organizāciju ekspertus, turklāt ap 50 plašākas sabiedrības interesentus.

Visi projektā paredzētie pasākumi atbilst īstenošanas plāna 1.3.3.pasākumam.

Projekta īstenošanas gaitu koordinēs Kultūras ministrijā izveidota projekta īstenošanas koordinācijas darba grupa, kurai projekta vadītājs sniegs pārskatu par projekta īstenošanas gaitu un sasniegtajiem rezultātiem (vismaz 3 reizes projekta īstenošanas laikā – no 2020.gada 17.augusta līdz 2021.gada 16.augustam).

Projekta īstenošanā plānots iesaistīt Kultūras ministrijas darbiniekus – projekta vadītāju un koordinatoru, finanšu asistentu, sabiedrisko attiecību speciālistu, kuriem saskaņā ar projekta noteikumiem projekta ietvaros nav paredzēta papildus darba samaksa. Plānots, ka projekta asistenta funkcijas turpinās piesaistītais romu tautības eksperts, kuram projekta ietvaros ir paredzēta darba samaksa.

Projekta pasākumi ir izveidoti, balstoties uz diskusijām ar romu tautības pārstāvjiem un Reģionālo ekspertu tīkla romu integrācijas jautājumos pārstāvjiem iepriekšēja projekta „Latvijas romu platforma IV” pasākumu ietvaros. Projekta „Latvijas romu platforma IV” aktivitātes tiek īstenotas laika posmā no 2019.gada 1.augusta līdz 2020.gada 30.jūlijam.

Faktiskais projekta sākuma datums tiks saskaņots granta līguma sagatavošanas ietvaros. Granta līgums ar EK tiks parakstīts tikai pēc tam, kad Ministru kabineta sēdē tiks apstiprināta iespēja Kultūras ministrijai uzņemties saistības un īstenot projektu. Ņemot vērā, ka iepriekšējais platformas projekts „Latvijas romu platforma IV” noslēgsies 2020.gada 30.jūlijā,projekts tiks uzsākts 2020.gada 17.augustā, lai nepieļautu projektu aktivitāšu pārklāšanos. Projekta īstenošanas ilgums ir 12 mēneši.

Projektā paredzētie pasākumi nepārklājās ar ES struktūrfondu un Kohēzijas fonda 2014. – 2020.gada plānošanas periodā darbības programmas „Izaugsme un nodarbinātība” 9.1.4.specifiskā atbalsta mērķa 9.1.4.4.pasākuma „Dažādību veicināšana (diskriminācijas novēršana)” ietvaros sniegto atbalstu un īstenotājām aktivitātēm. [Īstenošanas plānā](http://likumi.lv/doc.php?id=272471) ir paredzēti atšķirīgi uzdevumi un aktivitātes (1.3.1.apakšpunkts), lai palielinātu diskriminācijas riskiem pakļauto personu integrāciju sabiedrībā un darba tirgū, tai skaitā veicinot sabiedrības izpratni par dažādību. Saskaņā ar Ministru kabineta 2016.gada 9.februāra noteikumu Nr.102 „Darbības programmas „Izaugsme un nodarbinātība” 9.1.4.specifiskā atbalsta mērķa „Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma „Dažādības veicināšana (diskriminācijas novēršana)” īstenošanas noteikumi” 10.punktu projekta iesniedzējs pasākuma ietvaros ir Sabiedrības integrācijas fonds. Tāpēc caur **Romu integrācijas politikas īstenošanas konsultatīvo** padomi (**izveidota ar Kultūras ministrijas 2012.gada 24.augusta rīkojumu Nr.6-1-205**), kurā ir iekļauts arī Sabiedrības integrācijas fonda pārstāvis, tiks nodrošināta projektu aktivitāšu saturiskā saskaņošana, t.sk. informēšana par projekta īstenošanas gaitu un sasniegtajiem rezultātiem, lai izvairītos no projektu aktivitāšu savstarpējas pārklāšanas. Projekta ietvaros Kultūras ministrijā tiks izveidota arī projekta īstenošanas koordinācijas darba grupa, kas sekos projekta koordinēšanas un īstenošanas gaitai.

Kultūras ministrija projekta finansējumu plāno izlietot tikai, lai, attīstot Latvijas romu platformas koordināciju, veicinātu sadarbību un dialogu starp romu pilsonisko sabiedrību, valsts un pašvaldību iestāžu pārstāvjiem un sociālajiem partneriem, lai nodrošinātu plašāku iesaistīto personu efektīvu līdzdalību un romu integrācijas politikas pasākumu labāku koordināciju un ieviešanu valsts, reģionālā un vietējā līmenī, kā arī attīstītu prakses apmaiņu starp citām ES dalībvalstīm un Eiropas organizācijām. Savukārt, saskaņā ar Ministru kabineta 2016.gada 9.februāra noteikumu Nr.102 „Darbības programmas „Izaugsme un nodarbinātība” 9.1.4.specifiskā atbalsta mērķa „Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma „Dažādības veicināšana (diskriminācijas novēršana)” īstenošanas noteikumi” 26.2.4.apakšpunktu plašai mērķa grupai – personām, kuras pakļautas diskriminācijas riskam etniskās piederības dēļ, t.sk. romi un citas etniskās minoritātes, ir plānotas individuālās un grupu konsultācijas izglītības jomas speciālistu, sociālā darba speciālistu, psihologu, karjeras konsultantu, speciālistu atkarību jomā un citu profesionāļu vadībā (piemēram, atbalsta grupas, informatīvas grupas, pašpalīdzības grupas) un citus profilēšanas rezultātā noteiktos pakalpojumus.

Projekta finansēšana:

EK piešķirtais finansējums nedrīkst pārsniegt 90% no kopējām projekta attiecināmajām izmaksām, līdz ar to ap 10% no attiecināmajām izmaksām ir jālīdzfinansē projekta iesniegumu iesniedzējiem ar nosacījumu, ka tie nav ES budžeta līdzekļi.

Saskaņā ar programmas projektu konkursa noteikumiem avansā tiek izmaksāti 80% no EK piešķirtā finansējuma (granta), tādēļ projekta īstenotājiem papildus minētajam 10% līdzfinansējumam ir jānodrošina priekšfinansējums 20% apjomā no EK piešķirtā finansējuma. Priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK.

Saskaņā ar programmas projektu konkursa noteikumiem pievienotās vērtības nodokļa izmaksas tiek atzītas par attiecināmām izmaksām.

Pēc projekta ieviešanas un attiecināmo izmaksu apstiprināšanas EK veiks gala maksājumu priekšfinansējuma apjomā, kurš tiks ieskaitīts atpakaļ valsts budžetā.

Kopējais maksimālais projektu īstenošanai nepieciešamais līdzfinansējuma un priekšfinansējuma apjoms no valsts budžeta ir18 186,62 *euro*.

Projekta īstenošanas laikā līdzfinansējuma un priekšfinansējuma izmaksām nepieciešamais apjoms var samazināties.

Paredzētais projekta finansējuma apjoms un tā sadalījums:

Projekta kopējais budžets ir 64 952,21 *euro*, no kuriem 58 456,99 *euro* ir ES finansējums (90%) un 6 495,22 *euro* nacionālais līdzfinansējums (10%).

Saskaņā ar programmas projektu konkursa noteikumiem projekta īstenotājam ir nepieciešams veikt priekšfinansēšanu, kas ir 20% jeb 11 691,40 *euro* no piešķirtā granta.

EK finansējums, kurā nav iekļauts priekšfinansējuma atmaksas apmērs ir 46 765,59 *euro*, jo nav iespējams precīzi noteikt, kad priekšfinansējuma atmaksa tiks veikta. Līdz ar to kopējais maksimālais projektu īstenošanai nepieciešamais līdzfinansējuma un priekšfinansējuma apjoms no valsts budžeta ir 18 186,62 *euro*.

Projekta īstenošanai nepieciešamā finansējuma sadalījums pa gadiem (*euro*):

|  |  |  |  |
| --- | --- | --- | --- |
| **Finansējuma avots un izmaksu veids** | **2020.gads** | **2021.gads** | **Kopā** |
| EK finansējums (grants) | 46 765,59 | 0 | 46 765,59 |
| EK finansējums (priekšfinansējums nodrošināts no valsts budžeta, ko EK atmaksās atpakaļ pēc projektu noslēguma) | 5 000,00 | 6 691,40    | 11 691,40  |
| Valsts budžeta līdzfinansējums | 2 000,00 | 4 495,22 | 6 495,22 |
| Kopā no valsts budžeta nepieciešamais finansējums | 7 000,00 | 11 186,62 | 18 186,62 |

Finanšu un procentuālais sadalījums pa izmaksu veidiem ir indikatīvs un var mainīties atkarībā no tā, kad tiks noslēgts līgums ar EK un tiks uzsākta tā īstenošana. Finansējuma apmērs šobrīd aprēķināts projekta iesnieguma līmenī un varētu tikt precizēts (samazināts), ja EK lūgs precizēt tā plānoto budžetu.

Projekts  tiktu īstenots Kultūras ministrijas valsts budžeta programmas 67.00.00 „Eiropas Kopienas iniciatīvas projektu un pasākumu īstenošana”, apakšprogrammas 67.06.00 „Eiropas Kopienas iniciatīvas projekta īstenošana” ietvaros.

2021.gadā plānots veikt priekšfinansējuma atmaksu valsts pamatbudžetā 11 691,40 *euro* apmērā. Saskaņā ar programmas projektu konkursa noteikumiem priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK. Projekta īstenotājs minētos līdzekļus saņems kā ārvalstu finanšu palīdzību un veiks atmaksu valsts budžetā.

Kultūras ministrijas budžetā nav brīvu finanšu līdzekļu priekšfinansējuma nodrošināšanai un budžeta iestādes var uzņemties papildu saistības vienīgi ES politikas instrumentu un parējās ārvalstu finanšu palīdzības līdzfinansēto projektu un pasākumu īstenošanai, ja ir saņemts attiecīgs Ministru kabineta lēmums (Likuma par budžeta un finanšu vadību 24.panta trešā daļa).

**Ņemot vērā minēto, projekta „Latvijas romu platforma V” īstenošanai ES programmas „Tiesības, vienlīdzība un pilsonība” ietvaros Kultūras ministrijai nepieciešamais kopējais valsts budžeta līdzfinansējums 6 495,22 *euro* un priekšfinansējums 11 691,40 *euro*, tai skaitā 2020.gadā līdzfinansējums 2 000,00 *euro* un priekšfinansējums 5 000,00 *euro* apmērā, 2021.gadā līdzfinansējums 4 495,22 *euro* un priekšfinansējums 6 691,40 *euro* apmērā.**

Kultūras ministrs N.Puntulis

Vīza: Valsts sekretāre D.Vilsone

Kretalovs 67330312

Deniss.Kretalovs@km.gov.lv